Din hija ħarsa ħafifa lejn l-istejjer fuq il-faċċata tal-ġurnali tal-lum, il-Ġimgħa, 13 ta’ Diċembru, 2019. Times of Malta jirrapporta li l-middleman fl-assassinju ta’ Daphne Caruana Galizia qal li Yorgen Fenech kien għaddielu informazzjoni sensittiva li kien qed jikseb mingħand il-ħabib kbir tiegħu Keith Schembri, li qal kien jidħol fin-nar għalih. Melvin Theuma qal dan waqt il-kumpilazzjoni tax-xhieda kontra Alfred u George Degiorgio u Vincent Muscat, l-irġiel akkużati li qatlu lill-ġurnalista f’karozza bomba fis-16 ta’ Ottubru, 2017. Bir-ritratt, Times of Malta jgħid li l-Prim Ministru Joseph Muscat ilbieraħ attenda għal dak li jidher li hu l-aħħar summit tal-Unjoni Ewropea tiegħu ftit wara li membri tal-komunità Maltija fi Brussell ipprotestaw ftit ‘il bogħod, quddiem Dar Malta, fejn twaħħal ritratt kbir ta’ Daphne Caruana Galizia u ritratti ta’ Joseph Muscat bil-kelma ‘murderers’ fuqhom. Times of Malta jirrapporta li raġel li ħabat f’karozza b’veloċità ta’ 150 kilometru fis-siegħa wara nofstanhar jixrob u qatel tifla ta’ għaxar snin, ġie ordnat iħallas lill-ġenituri tat-tifla kumpens ta’ €114,000. L-Orizzont jirrapporta li Melvin Theuma, l-allegat middleman fil-qtil ta’ Daphne Caruana Galizia, iddeskriva lill-imprenditur Yorgen Fenech, bħala l-agħar bniedem fid- dinja. Huwa għamel din id-dikjarazzjoni waqt li l-Ħamis filgħodu kompla jixhed fil-kumpilazzjoni tal-aħwa George u Alfred Degiorgio u Vincent Muscat li jinsabu mixlija li kienu l-eżekuturi tad-delitt li seħħ nhar is-16 ta’ Ottubru 2017. L-Orizzont jirrapporta li l-imsieħba soċjali fil-Kunsill Malti għall-Iżvilupp Ekonomiku u Soċjali (MCESD) qablu ma’ pożizzjoni li kellhom jieħdu dwar is-sitwazzjoni attwali fil-pajjiż imma din ma ġietx maħruġa lill-pubbliku wara li għaqda minnhom ma qablitx mal-kontenut tal-istqarrija li tħejjiet. The Malta Independent jirrapporta li l-middleman fl-assassinju tal-ġurnalista Daphne Caruana Galizia qal fil-qorti li Yorgen Fenech kien qalu li Keith Schembri kien qed jgħinu u li wieħed mill-akkużati kien qed ikellem lill-pulizija. Theuma ddeskriva lir-raġel akkużat bl-assassinju bħala l-agħar bniedem fid-dinja għax ħabib ma jagħmilx dak li għamel lilu, b’referenza għall-fatt li daħlu f’dan il-qtil. Jakkumpanja l-artiklu ritratt ta’ Melvin Theuma dieħel il-qorti. Rapport ieħor fuq il-faċċata ta’ The Malta Independent jgħid li jekk ikun elett mexxej tal-Partit Laburista u għalhekk Prim Ministru, Chris Fearne qal li jirrivedi jew anke jikkanċella l-kuntratt kontroversjali ta’ privatizzazzjoni tal-isptarijiet jekk l-Uffiċċju Nazzjonali tal-Verifika jsib nuqqasijiet serji. In-Nazzjon jirrapporta li Yorgen Fenech kien qal b’mod ċar lil Melvin Theuma li l-informazzjoni kollha li kien qed jirċievi kienet ġejja mingħand Keith Schembri. “Keith kien lest jagħmel kollox biex jiddefendi lil Yorgen Fenech.” In-Nazzjon jgħid li din hija biss waħda mid-dikjarazzjonijiet xokkanti li ħarġu lbieraħ fil-Qorti hekk kif kompliet il-kumpilazzjoni ta’ Vince Muscat u l-aħwa Degiorgio, akkużati bl-assassinju tal-ġurnalista Daphne Caruana Galizia, kumpilazzjoni li damet sejra għal aktar minn erba’ sigħat. Rapport ieħor fuq in-Nazzjon bit-titlu ‘il-Maltin jipprotestaw ukoll fi Brussell’ jgħid li l-komunità Maltija fi Brussell ilbieraħ filgħodu pprotestat quddiem Dar Malta. Din il-protesta saret fl-istess ġurnata li fiha l-Prim Ministru Joseph Muscat wasal fi Brussell għas-summit Ewropew fejn se jindirizza lill-mexxejja tal-Unjoni Ewropea għall-aħħar darba bħala Prim Ministru. Jakkumpanja dan l-artiklu fuq il-faċċata ta’ In-Nazzjon, ritratt ta’ ritratt tal-ġurnalista maqtula Daphne Caruana Galizia mwaħħal mal-entratura ta’ Dar Malta fi Brussell ilbieraħ.